เฟ้นหาหุ้นเด้งหลังวิกฤต 2020 … “ทำไม GPSC ราคาลงแรง ?” - FINNOMENA
หุ้นโรงไฟฟ้าถือเป็นหุ้นกลุ่มขวัญใจนักลงทุน แต่พอถึงจุด ๆ หนึ่งหุ้นก็ต้องมีการปรับขยับพักฐานกันลงมาบ้าง ทำให้หุ้นกลุ่มนี้หลายตัวราคาเริ่มลงค่อนข้างรุนแรง หนึ่งในนั้นก็คือ GPSC หรือ บริษัท โกลบอล เพาเวอร์ ซินเนอร์ยี่ จำกัด (มหาชน) ราคาลงมาแรงขนาดนี้ มันไม่ดีแล้วหรือ แล้วทำไมราคาลงแรงจัง … มาหาคำตอบกันครับ
20 ก.พ. 2563

หุ้นโรงไฟฟ้า ถือเป็นหุ้นกลุ่มขวัญใจนักลงทุน และราคาหุ้นหลายตัวในกลุ่มนี้แรลลี่จนเรียกได้ว่า ขี่พายุทะลุฟ้าเลยก็คงจะไม่เป็นการกล่าวกันเกินเลยไป โดยเฉพาะหุ้นใหญ่ ๆ สามตัว อันได้แก่ GULF GPSC BGRIM ราคาแรงแซงทุกโค้ง
อย่างไรก็ตาม คงไม่มีอะไรที่จะขึ้นไปได้ตลอดกาล พอถึงจุด ๆ หนึ่งก็ต้องมีการปรับขยับพักฐานกันลงมาบ้าง ทำให้หุ้นกลุ่มนี้หลายตัวราคาเริ่มลง และลงค่อนข้างรุนแรงเสียด้วย หนึ่งในนั้นก็คือ GPSC หรือ บริษัท โกลบอล เพาเวอร์ ซินเนอร์ยี่ จำกัด (มหาชน) ราคาลงมาแรงขนาดนี้ มันไม่ดีแล้วหรือ แล้วทำไมราคาลงแรงจัง … มาหาคำตอบกันครับ
ประการแรก … “ผลการดำเนินงานล่าสุดของ GPSC”
ภาพแสดงผลการดำเนินงาน
ที่มา: คำอธิบายและวิเคราะห์ของฝ่ายจัดการ ประจำปี สิ้นสุดวันที่ 31 ธ.ค. 2562
ถ้าเรามาดูผลการดำเนินงานล่าสุดก็พบว่า กิจการมีการเติบโตทั้งรายได้และกำไรอย่างเห็นได้ชัด สิ่งที่ทำให้เติบโตคงหนีไม่พ้นการควบรวมกิจการกับ GLOW ซึ่งทำให้มีรายได้รับเข้ามา แม้ยังไม่เต็มปี แต่ก็ทำให้ผลประกอบการในไตรมาสสี่ดีขึ้นมาก
โดยรายได้เติบโตกว่า 212% ถ้าเทียบกับปีที่แล้ว รายได้เฉพาะไตรมาสสี่ทำได้ 18,279 ล้านบาท รายได้ทั้งปีทำได้ 68,635.26 ล้านบาท ผมขอสรุปรายได้ และกำไรดังต่อไปนี้
รายได้ปี 2559 ทำได้ 21,784.83 ล้านบาท กำไร 2,699.90 ล้านบาท
รายได้ปี 2560 ทำได้ 21,289.96 ล้านบาท กำไร 3,174.58 ล้านบาท
รายได้ปี 2561 ทำได้ 25,895.56 ล้านบาท กำไร 3,359.19 ล้านบาท
รายได้ปี 2562 ทำได้ 68,635.26 ล้านบาท กำไร 4,060.80 ล้านบาท
รายได้และกำไรเติบโตอย่างก้าวกระโดดในปี 2562 แล้วทำไมราคาถึงลง … ถ้าลองพิจารณาดูจะพบว่า GPSC มีจำนวนหุ้นเพิ่มจาก 1,321,428,567 หุ้น เมื่อมีการเพิ่มทุนเพื่อซื้อ GLOW ทำให้จำนวนหุ้นเพิ่มเป็น 2,819,729,367 หุ้น เพิ่มขึ้นราวเท่าตัว แต่นี่เป็นสาเหตุให้ราคาหุ้นลงหรือไม่ ติดตามกันต่อ
ประการที่สอง … “สัดส่วนรายได้ และการเติบโต”
ภาพแสดงสัดส่วนรายได้
ที่มา: คำอธิบายและวิเคราะห์ของฝ่ายจัดการ ประจำปี สิ้นสุดวันที่ 31 ธ.ค. 2562
หากเรามาดูสัดส่วนรายได้เฉพาะไตรมาสที่สี่หลังการควบรวมแล้ว จะพบว่า รายได้ส่วนใหญ่มาจากโรงไฟฟ้าขนาดเล็ก หรือ SPP รองลงมาคือ โรงไฟฟ้าประเภทผู้ผลิตไฟฟ้าอิสระ IPP และส่วนที่น้อยที่สุดคือ โรงไฟฟ้าขนาดเล็กมาก และอื่น ๆ หรือ VSPP
แผนการเติบโต
ที่มา: คำอธิบายและวิเคราะห์ของฝ่ายจัดการ ประจำปี สิ้นสุดวันที่ 31 ธ.ค. 2562
หากเรามาดูแผนการเติบโต ก็จะพบว่า กิจการมีแผนที่จะเติบโตจนมีขนาดเมกะวัตต์ที่เป็น Equity Capacity ราว 5,026 MW ในปี 2023 โดยแผนการเติบโตก็ยังมีอย่างต่อเนื่องนะครับ
ประการสุดท้าย … “แล้วทำไมราคาหุ้นถึงตกลงแรง”
หากเราดูพีอีของหุ้นจะพบว่า พีอีสูงมาก (เกิน 50 เท่า) แบบนี้เท่ากับมีแรงเก็งกำไรที่เข้ามาค่อนข้างมาก แม้ปัจจัยพื้นฐานจะดี แต่ราคาแพง เปรียบเหมือนเราซื้อรถญี่ปุ่นในราคารถยุโรป
แล้วอนาคตล่ะจะเป็นอย่างไร ?
สำหรับอนาคตผมเข้าใจว่า เมื่อ Glow ที่ควบรวมมาได้มีรายได้เข้ามาเติมปี พีอีของหุ้นจะลดลง และราคาหุ้นอาจจะสะท้อนมูลค่าที่แท้จริงของกิจการ ซึ่งอาจเป็นราคาปัจจุบันก็ได้นะครับ แต่อย่างว่า ตลาดหุ้นแสนจะผันผวนคาดเดาได้ยากมาก ๆ
ข้อสรุป และข้อคิดก็คือ …
หุ้น GPSC ผมเข้าใจว่าเป็นหุ้นพื้นฐานดี และมีอนาคตเติบโต แต่ราคาที่ตกลงมาแรงมาก ถือว่าน่าสนใจมากขึ้นแน่นอน สำหรับราคาที่ควรจะเป็นคิดว่าคาดเดาได้ยาก เพราะตลาดหุ้นเราไม่สามารถทำนายได้ ด้วยราคาหุ้นในตอนนี้ทำให้ผมรู้สึกสนใจหุ้นนี้มากขึ้น และเฝ้าติดตามต่อไปอย่างใกล้ชิดครับ
#นายแว่นลงทุน
ที่มาบทความ: http://www.topofliving.com/12932.html
ดูข้อมูลหุ้น GPSC เพิ่มเติมได้ที่ FINNOMENA MONEY บนแอปฯ LINE
—————————-
Jessada Sookdhis
Investment Analyst (IA)
ตรวจทานบทความ
คำเตือน
ผู้ลงทุนต้องทำความเข้าใจลักษณะสินค้า เงื่อนไขผลตอบแทน และความเสี่ยงก่อนตัดสินใจลงทุน | ผลการดำเนินงานในอดีตมิได้เป็นสิ่งยืนยันถึงผลการดำเนินงานในอนาคต
**สนใจลงทุนในพอร์ต RUNNING for Growth พอร์ตกองทุนรวมหุ้นซึ่งจัดโดยนายแว่นลงทุน คลิกที่นี่เพื่อดูรายละเอียดเลย https://www.finnomena.com/port/naiwaen
แท็ก:
Article
Basic
GPSC
GURUPORT
Product Recommend
Short Content
แชร์บทความ:
ผู้เขียน
นายแว่นลงทุน
"นายแว่นลงทุน" ผู้เขียนหนังสือขายดี "รวยหุ้นแบบ VI ไม่เสี่ยง" และเป็นผู้ก่อตั้ง www.naiwaen.com เว็บไซค์การลงทุนในหุ้น กองทุนรวม และ Money Market อีกมากมาย และ www.topofliving.com ที่เล่าเรื่องราวของบ้านหลังแรก การลงทุนในอสังหาริมทรัพย์ โดยนิยามส่วนตัวก็คือ ทำให้ความมั่งคั่ง กลายเป็นเรื่อง "สนุก"